title: Регламент за изпълнение (ЕС) № 714/2011 на Комисията от 20 юли 2011 година за определяне на размера на възстановяванията, приложим за яйца и яйчни жълтъци, изнасяни под формата на стоки, които не са включени в приложение I към Договора

text:
               21.7.2011

               BG

               Официален вестник на Европейския съюз

               L 190/70

         РЕГЛАМЕНТ ЗА ИЗПЪЛНЕНИЕ (ЕС) № 714/2011 НА КОМИСИЯТА
   от 20 юли 2011 година
   за определяне на размера на възстановяванията, приложим за яйца и яйчни жълтъци, изнасяни под формата на стоки, които не са включени в приложение I към Договора
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 164, параграф 2 от него,
   като има предвид, че:

               (1)

               Член 162, параграф 1, буква б) от Регламент (ЕО) № 1234/2007 предвижда, че разликата между цените в международната търговия за продуктите, посочени в член 1, параграф 1, буква т) и изброени в част ХIХ от приложение I към посочения регламент, и цените в Съюза могат да се покриват от възстановявания при износ, когато тези продукти са изнасяни под формата на стоки, изброени в част V от приложение ХХ към въпросния регламент.

               (2)

               Регламент (ЕC) № 578/2010 на Комисията от 29 юни 2010 г. за прилагане на Регламент (ЕО) № 1216/2009 на Съвета относно системата за възстановяване на средства при износа на определени селскостопански продукти, изнасяни под формата на стоки, които не са включени в приложение I към Договора, както и на критериите за определяне на размера на такова възстановяване (2), уточнява продуктите, за които трябва да се определи размер на възстановяване, който да се прилага, когато тези продукти се изнасят под формата на стоки, изброени в част V от приложение ХХ към Регламент (ЕО) № 1234/2007.

               (3)

               В съответствие с член 14, параграф 1, от Регламент (ЕC) № 578/2010 размерът на възстановяване за 100 килограма от всеки от въпросните основни продукти следва да се определя за срок със същата продължителност като този, за който възстановяванията са определени за същите продукти, изнасяни в непреработен вид.

               (4)

               Член 162, параграф 2 от Регламент (ЕО) № 1234/2007 определя, че възстановяването при износ за продукт, съдържащ се в стока, не може да надвишава възстановяването, приложимо за този продукт, когато е изнасян без допълнителна преработка.

               (5)

               Действащите понастоящем възстановявания са определени с Регламент за изпълнение (ЕС) № 401/2011 на Комисията (3). Същият регламент следва да бъде отменен, тъй като трябва да бъдат определени нови възстановявания.

               (6)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Размерът на възстановяване, приложим за основните продукти, изброени в приложение I към Регламент (ЕC) № 578/2010 и в член 1, параграф 1, буква т) от Регламент (ЕО) № 1234/2007 и изнасяни под формата на продукти, изброени в част V от приложение ХХ към Регламент (ЕО) № 1234/2007, се определя, както е посочено в приложението към настоящия регламент.
   Член 2
   Регламент за изпълнение (ЕС) № 401/2011 се отменя с настоящото.
   Член 3
   Настоящият регламент влиза в сила на 21 юли 2011 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 юли 2011 година.

            За Комисията, от името на председателя,

         Heinz ZOUREK

            Генерален директор на Генерална дирекция „Предприятия и промишленост“

      (1)  ОВ L 299, 16.11.2007 г., стр. 1.

      (2)  ОВ L 171, 6.7.2010 г., стр. 1.

      (3)  ОВ L 105, 21.4.2011 г., стр. 14.

      ПРИЛОЖЕНИЕ

         Размер на възстановяване, приложим от 21 юли 2011 година за яйца и яйчни жълтъци, изнасяни под формата на стоки, които не са включени в приложение I към Договора

                  (EUR/100 kg)

                  Код по КН

                  Описание

                  Местоназначение (1)

                  Размер на възстановяване

                  0407 00

                  Птичи яйца с черупки, пресни, консервирани или варени:

                  – От домашни птици:

                  0407 00 30

                  – – Други:

                              а)

                              При износ на яйчен албумин под кодове по КН 3502 11 90 и 3502 19 90

                  02

                  0,00

                  03

                  19,00

                  04

                  0,00

                              б)

                              При износ на други стоки

                  01

                  0,00

                  0408

                  Птичи яйца без черупки и яйчни жълтъци, пресни, сушени, варени във вода или на пара, представени в различни форми, замразени или консервирани по друг начин, със или без прибавка на захар или други подсладители:

                  – Яйчни жълтъци:

                  0408 11

                  – – Сушени:

                  ex 0408 11 80

                  – – – Годни за консумация от човека:

                  неподсладени

                  01

                  74,00

                  0408 19

                  – – Други:

                  – – – Годни за консумация от човека:

                  ex 0408 19 81

                  – – – – Течни:

                  неподсладени

                  01

                  22,00

                  ex 0408 19 89

                  – – – – Замразени:

                  неподсладени

                  01

                  22,00

                  – Други:

                  0408 91

                  – – Сушени:

                  ex 0408 91 80

                  – – – Годни за консумация от човека:

                  неподсладени

                  01

                  38,00

                  0408 99

                  – – Други:

                  ex 0408 99 80

                  – – – Годни за консумация от човека:

                  неподсладени

                  01

                  9,00

         (1)  Местоназначенията са, както следва:

                  01

                  трети страни. За Щвейцария и Лихтенщайн тези размери не са приложими за изнасяни стоки, изброени в таблици I и II от Протокол № 2 кбм Споразумението между Европейската общност и Конфедерация Швейцария от 22 юли 1972 г.,

                  02

                  Кувейт, Бахрейн, Оман, Катар, Обединени арабски емирства, Йемен, Турция, Хонконг САР и Русия,

                  03

                  Южна Корея, Япония, Малайзия, Тайланд и Филипините,

                  04

                  всички местоназначения, с изключение на Щвейцария и тези, изброени в 02 и 03.


title: Регламент за изпълнение (ЕС) № 366/2013 на Комисията от 22 април 2013 година за одобряване на активното вещество Bacillus firmus I-1582 в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011 на Комисията  текст от значение за ЕИП

text:
                  23.4.2013

                  BG

                  Официален вестник на Европейския съюз

                  L 111/30

         РЕГЛАМЕНТ ЗА ИЗПЪЛНЕНИЕ (ЕС) № 366/2013 НА КОМИСИЯТА
         от 22 април 2013 година
         за одобряване на активното вещество Bacillus firmus I-1582 в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 и член 78, параграф 2 от него,
         като има предвид, че:

                     (1)

                     В съответствие с член 80, параграф 1, буква а) от Регламент (ЕО) № 1107/2009 Директива 91/414/ЕИО на Съвета (2) се прилага по отношение на процедурата и условията за одобрение за активни вещества, за които е прието решение в съответствие с член 6, параграф 3 от същата директива преди 14 юни 2011 г. По отношение на Bacillus firmus I-1582 условията, предвидени в член 80, параграф 1, буква а) от Регламент (ЕО) № 1107/2009, са изпълнени с Решение 2011/123/ЕС на Комисията (3).

                     (2)

                     В съответствие с член 6, параграф 2 от Директива 91/414/ЕИО на 4 август 2010 г. Франция получи заявление от Bayer CropScience AG за включване на активното вещество Bacillus firmus I-1582 в приложение I към Директива 91/414/ЕИО. С Решение 2011/123/ЕС бе потвърдено, че документацията е „пълна“, т. е. може да се приеме, че принципно отговаря на изискванията за данни и информация от приложения II и III към Директива 91/414/ЕИО.

                     (3)

                     В съответствие с разпоредбите на член 6, параграфи 2 и 4 от Директива 91/414/ЕИО беше оценено въздействието на посоченото активно вещество върху здравето на човека и на животните и върху околната среда за видовете употреба, предложени от заявителя. На 12 юли 2011 г. определената за докладчик държава членка представи на Комисията проектодоклад за оценка.

                     (4)

                     Проектодокладът за оценка беше подложен на преглед от държавите членки и Европейския орган за безопасност на храните (наричан по-долу „органът“). На 20 август 2012 г. органът представи на Комисията заключението си във връзка с прегледа на оценката на риска от употребата на активното вещество Bacillus firmus I-1582 като пестицид (4). Проектодокладът за оценка и заключението на органа бяха разгледани от държавите членки и от Комисията в рамките на Постоянния комитет по хранителната верига и здравето на животните и проектодокладът за оценка бе финализиран на 15 март 2013 г. под формата на доклад на Комисията за преглед на Bacillus firmus I-1582.

                     (5)

                     Проведените различни изследвания показаха, че може да се очаква, че продуктите за растителна защита, съдържащи Bacillus firmus I-1582, принципно отговарят на изискванията, заложени в член 5, параграф 1, букви а) и б) и в член 5, параграф 3 от Директива 91/414/ЕИО, по-специално по отношение на видовете употреба, които са проучени и подробно изложени в доклада за преглед на Комисията. Поради това е целесъобразно веществото Bacillus firmus I-1582 да бъде одобрено.

                     (6)

                     На държавите членки и на заинтересованите страни следва да бъде предоставен разумен срок преди одобрението, за да могат да се подготвят за спазването на новите изисквания, произтичащи от одобрението.

                     (7)

                     Без да се засягат предвидените в Регламент (ЕО) № 1107/2009 задължения, произтичащи от одобрението, предвид създалото се специфично положение във връзка с прехода от Директива 91/414/ЕИО към Регламент (ЕО) № 1107/2009 следва обаче да се предприемат описаните по-долу действия. На държавите членки следва да се предостави период от шест месеца след одобрението, за да преразгледат разрешенията за продукти за растителна защита, съдържащи Bacillus firmus I-1582. Когато е целесъобразно, държавите членки следва да изменят, заменят или отнемат разрешенията. Чрез дерогация от посочения срок следва да се предостави по-дълъг срок за предвидените в Директива 91/414/ЕИО подаване и оценка на актуализираната пълна документация по приложение III за всеки продукт за растителна защита и за всеки отделен вид употреба съгласно единните принципи.

                     (8)

                     Натрупаният опит от включването в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (5), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, с цел да се избегнат допълнителни затруднения, е необходимо да се уточнят задълженията на държавите членки, особено задължението да се провери дали притежателят на разрешение може да докаже, че има достъп до документация, която отговаря на изискванията на приложение II към посочената директива. Това уточнение обаче не налага нови задължения на държавите членки или на притежателите на разрешения в сравнение с приетите досега директиви за изменение на приложение I към посочената директива или с регламентите за одобряване на активни вещества.

                     (9)

                     В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (6) следва да бъде съответно изменено.

                     (10)

                     Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

               ПРИЕ НАСТОЯЩИЯ РЕГЛАМЕНТ:

            Член 1
            Одобряване на активното вещество
            Активното вещество Bacillus firmus I-1582, посочено в приложение I, се одобрява при предвидените в това приложение условия.

            Член 2
            Повторна оценка на продуктите за растителна защита

               1.   При необходимост, до 31 март 2014 г. държавите членки изменят или отнемат в съответствие с разпоредбите на Регламент (ЕО) № 1107/2009 съществуващите разрешения за продукти за растителна защита, съдържащи активното вещество Bacillus firmus I-1582.
               До тази дата те по-специално проверяват дали са изпълнени условията, предвидени в приложение I към настоящия регламент, с изключение на условията, определени в графата със специфичните разпоредби в посоченото приложение, както и дали притежателят на разрешението разполага с документация или достъп до документация, отговаряща на изискванията, предвидени в приложение II към Директива 91/414/ЕИО, съгласно условията на член 13, параграфи 1—4 от посочената директива и член 62 от Регламент (ЕО) № 1107/2009.

               2.   Чрез дерогация от параграф 1 за всеки разрешен продукт за растителна защита, съдържащ Bacillus firmus I-1582 като единствено активно вещество или като едно от няколко активни вещества, при положение че всички те са включени в приложението към Регламент за изпълнение (ЕС) № 540/2011 най-късно до 30 септември 2013 г., държавите членки извършват повторна оценка на продукта съгласно единните принципи, посочени в член 29, параграф 6 от Регламент (ЕО) № 1107/2009, въз основа на документация, отговаряща на изискванията на приложение III към Директива 91/414/ЕИО, като отчитат предвиденото в графата със специфичните разпоредби в приложение I към настоящия регламент. Въз основа на тази оценка те определят дали продуктът отговаря на условията, посочени в член 29, параграф 1 от Регламент (ЕО) № 1107/2009.
               След като определят това, държавите членки:

                           а)

                           за продукт, съдържащ Bacillus firmus I-1582 като единствено активно вещество, когато е необходимо, изменят или отнемат разрешението най-късно до 31 март 2015 г.; или

                           б)

                           за продукт, съдържащ Bacillus firmus I-1582 като едно от няколко активни вещества, когато е необходимо, изменят или отнемат разрешението до 31 март 2015 г. или до датата, определена за това изменение или отнемане в съответния акт или актове, с който/които съответното(ите) вещество(а) е било/са били включено(и) в приложение I към Директива 91/414/ЕИО или е било/са били одобрено(и), в зависимост от това коя от двете дати е по-късната.

            Член 3
            Изменения на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

            Член 4
            Влизане в сила и дата на прилагане
            Настоящият регламент влиза в сила на двадесетия ден след публикуването му в Официален вестник на Европейския съюз.

            Той се прилага от 1 октомври 2013 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 април 2013 година.

                  За Комисията

                  Председател

               José Manuel BARROSO

            (1)  ОВ L 309, 24.11.2009 г., стр. 1.

            (2)  ОВ L 230, 19.8.1991 г., стр. 1.

            (3)  ОВ L 49, 24.2.2011 г., стр. 40.

            (4)  Бюлетин на ЕОБХ, 2012 г.; 10(9):2868. Публикувано онлайн на адрес: www.efsa.europa.eu

            (5)  ОВ L 366, 15.12.1992 г., стр. 10.

            (6)  ОВ L 153, 11.6.2011 г., стр. 1.

            ПРИЛОЖЕНИЕ I

                        Популярно наименование, идентификационни номера

                        Наименование по IUPAC

                        Чистота (1)

                        Дата на одобрението

                        Изтичане на срока на одобрението

                        Специфични разпоредби

                           Bacillus firmus I-1582
                        Номер CNCMI: 1582

                        Не се прилага

                        Минимална концентрация: 7,1 × 1010 cfu/g

                        1 октомври 2013 г.

                        30 септември 2023 г.

                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно Bacillus firmus I-1582, и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 15 март 2013 г.
                        При тази цялостна оценка държавите членки обръщат особено внимание на защитата на операторите и работниците, като се има предвид, че Bacillus firmus I-1582 се счита за потенциален сенсибилизатор.
                        Когато е целесъобразно, условията за употреба включват мерки за намаляване на риска.

               (1)  Допълнителни подробности за идентичността и спецификацията на активното вещество са предоставени в доклада за преглед.

            ПРИЛОЖЕНИЕ II
            В част Б от приложението към Регламент за изпълнение (ЕС) № 540/2011 се добавя следното вписване:

                           Номер

                           Популярно наименование, идентификационни номера

                           Наименование по IUPAC

                           Чистота (*1)

                           Дата на одобрението

                           Изтичане на срока на одобрението

                           Специфични разпоредби

                           „36

                              Bacillus firmus I-1582
                           Номер CNCMI: 1582

                           Не се прилага

                           Минимална концентрация: 7,1 × 1010 cfu/g

                           1 октомври 2013 г.

                           30 септември 2023 г.

                           За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно Bacillus firmus I-1582, и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 15 март 2013 г.
                           При тази цялостна оценка държавите членки обръщат особено внимание на защитата на операторите и работниците, като се има предвид, че Bacillus firmus I-1582 се счита за потенциален сенсибилизатор.
                           Когато е целесъобразно, условията за употреба включват мерки за намаляване на риска.“

               (*1)  Допълнителни подробности за идентичността и спецификацията на активното вещество са предоставени в доклада за преглед.


title: Регламент за изпълнение (ЕС) 2015/1502 на Комисията от 8 септември 2015 година за определяне на минимални технически спецификации и процедури за нивата на осигуреност за средствата за електронна идентификация съгласно член 8, параграф 3 от Регламент (ЕС) № 910/2014 на Европейския парламент и на Съвета относно електронната идентификация и удостоверителните услуги при електронни трансакции на вътрешния пазар (Текст от значение за ЕИП)

text:
               9.9.2015

               BG

               Официален вестник на Европейския съюз

               L 235/7

         РЕГЛАМЕНТ ЗА ИЗПЪЛНЕНИЕ (ЕС) 2015/1502 НА КОМИСИЯТА
   от 8 септември 2015 година
   за определяне на минимални технически спецификации и процедури за нивата на осигуреност за средствата за електронна идентификация съгласно член 8, параграф 3 от Регламент (ЕС) № 910/2014 на Европейския парламент и на Съвета относно електронната идентификация и удостоверителните услуги при електронни трансакции на вътрешния пазар
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (1), и по-специално член 8, параграф 3 от него,
   като има предвид, че:

               (1)

               Съгласно член 8 от Регламент (ЕС) № 910/2014 за всяка схема за електронна идентификация, за която е извършено уведомяване съгласно член 9, параграф 1, (наричана по-долу „нотифицирана схема“), трябва да се определят нива на осигуреност „ниско“, „значително“ и „високо“ за средствата за електронна идентификация, издадени по тази схема.

               (2)

               Определянето на минималните технически спецификации, стандарти и процедури е от съществено значение, за да се гарантира общоприето разбиране на данните за нивата на осигуреност, както и да се гарантира оперативната съвместимост при категоризирането на националните нива на осигуреност на нотифицираните схеми за електронна идентификация спрямо нивата на осигуреност съгласно член 8, както е предвидено в член 12, параграф 4, буква б) от Регламент (ЕС) № 910/2014.

               (3)

               Спецификациите и процедурите, посочени в настоящия акт за изпълнение, са съобразени с международния стандарт ISO/IEC 29115, тъй като той е основният международен стандарт в областта на нивата на осигуреност за средствата за електронна идентификация. Съдържанието на Регламент (ЕС) № 910/2014 обаче се различава от този международен стандарт, по-специално по отношение на изискванията за доказване и проверка на самоличността, както и в начина, по който са взети под внимание различията между разпоредбите на държавите членки за самоличността и съществуващите инструменти в ЕС за същата цел. Поради това приложението следва да се основава на този международен стандарт, но без позоваване към конкретно съдържание на ISO/IEC 29115.

               (4)

               Настоящият регламент беше разработен по основан на резултатите подход като най-подходящ за целта, което се отразява и в определенията за термини и понятия. Те са съобразени с целта на Регламент (ЕС) № 910/2014 по отношение на нивата на осигуреност на средствата за електронна идентификация. Поради това широкомащабният пилотен проект STORK, включително разработените по него спецификации, както и определенията и понятията в ISO/IEC 29115, следва да бъдат взети под особено внимание при установяването на спецификациите и процедурите, посочени в настоящия акт за изпълнение.

               (5)

               В зависимост от контекста, в който трябва да бъде проверен даден аспект на доказателството за самоличността, достоверните източници могат да са в множество различни форми, включително регистри, документи и органи. Достоверните източници могат да се различават в зависимост от държавата членка дори в сходен контекст.

               (6)

               Изискванията за доказване и проверка на самоличността следва да са съобразени с различните системи и практики, като същевременно се гарантира достатъчно висока осигуреност, за да се установи необходимото доверие. Поради това приемането на процедури, използвани преди за цел, различна от издаването на средства за електронна идентификация, следва да бъде обвързано с условия за потвърждение, че тези процедури отговарят на изискванията, предвидени за съответното ниво на осигуреност.

               (7)

               Обикновено за удостоверяване на автентичността се използват някои фактори като споделени тайни, физически устройства и физически характеристики. Следва да се насърчава обаче използването на по-голям брой фактори за удостоверяване на автентичността — особено на фактори от различни категории, за да да се повиши сигурността на процеса на удостоверяване на автентичността.

               (8)

               Настоящият регламент не следва да засяга правата за представителство на юридически лица. Въпреки това в приложението следва да са предвидени изисквания за обвързването между средствата за електронна идентификация на физически и юридически лица.

               (9)

               Следва да се отчете значението на системите за информационна сигурност и за управление на услуги, както и важността на използването на общоприети методики и на прилагането на принципите, заложени в стандарти като ISO/IEC 27000 и тези от серията ISO/IEC 20000.

               (10)

               Добрите практики във връзка с нивата на осигуреност в държавите членки също следва да бъдат взети предвид.

               (11)

               Сертифицирането на сигурността на информационните технологии (ИТ) на базата на международни стандарти е важен инструмент за проверка на това дали по отношение на сигурността продуктите отговарят на изискванията на настоящия акт за изпълнение.

               (12)

               Комитетът, посочен в член 48 от Регламент (ЕС) № 910/2014, не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   1.   Нивата на осигуреност „ниско“, „значително“ и „високо“ за средствата за електронна идентификация, издадени по нотифицирана схема за електронна идентификация, се определят с позоваване на спецификациите и процедурите, посочени в приложението.
   2.   Спецификациите и процедурите, посочени в приложението, се използват за установяване на нивото на осигуреност на средствата за електронна идентификация, издадени по нотифицирана схема за електронна идентификация, като се определят надеждността и качеството на следните елементи:

               а)

               вписването, както е посочено в раздел 2.1 от приложението към настоящия регламент, в съответствие с член 8, параграф 3, буква а) от Регламент (ЕС) № 910/2014;

               б)

               управлението на средствата за електронна идентификация, както е посочено в раздел 2.2 от приложението към настоящия регламент, в съответствие с член 8, параграф 3, букви б) и е) от Регламент (ЕС) № 910/2014;

               в)

               удостоверяването на автентичността, както е посочено в раздел 2.3 от приложението към настоящия регламент, в съответствие с член 8, параграф 3, буква в) от Регламент (ЕС) № 910/2014;

               г)

               управлението и организацията, както е посочено в раздел 2.4 от приложението към настоящия регламент, в съответствие с член 8, параграф 3, букви г) и д) от Регламент (ЕС) № 910/2014.

         3.   Когато средството за електронна идентификация, издадено по нотифицирана схема за електронна идентификация, отговаря на изискване, посочено за по-високо ниво на осигуреност, тогава се счита, че средството изпълнява равностойното изискване за по-ниско ниво на осигуреност.
   4.   Освен ако е указано друго в съответната част на приложението, за съответствие със заявеното ниво на осигуреност трябва да са налице всички елементи, изброени в приложението за определено ниво на осигуреност на средствата за електронна идентификация, издадени по нотифицирана схема за електронна идентификация.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 септември 2015 година.

            За Комисията

            Председател

         Jean-Claude JUNCKER

      (1)  ОВ L 257, 28.8.2014 г., стр. 73.

      ПРИЛОЖЕНИЕ

         Технически спецификации и процедури за нивата на осигуреност „ниско“, „значително“ и „високо“ за средства за електронна идентификация, издадени по нотифицирана схема за електронна идентификация

      1.   Приложими определения

      За целите на наiстоящото приложение се прилагат следните определения:

                  1)

                  „достоверен източник“ означава който и да е източник, независимо от неговата форма, на който може да се разчита за получаването на точни данни, информация и/или факти, които могат да бъдат използвани, за да се докаже самоличността;

                  2)

                  „фактор за удостоверяване на автентичността“ означава фактор, потвърден като свързан с дадено лице, който попада в една от следните категории:

                              а)

                              „фактор въз основа на притежание“ означава фактор за удостоверяване на автентичността, когато от субекта се изисква да докаже притежанието си върху него;

                              б)

                              „фактор въз основа на познаване“ означава фактор за удостоверяване на автентичността, когато от субекта се изисква да докаже познаването му;

                              в)

                              „присъщ фактор за удостоверяване на автентичността“ означава фактор, който се основава на физически атрибут на физическо лице и от субекта се изисква да докаже, че притежава този физически атрибут;

                  3)

                  „динамично удостоверяване на автентичността“ означава електронен процес, при който се използва криптография или друга техника, която осигурява начин за създаване по заявка на електронно потвърждение, че субектът контролира или притежава данните за идентификация, и който се променя с всяко удостоверяване на автентичността между субекта и системата, проверяваща самоличността на субекта;

                  4)

                  „система за управление на информационната сигурност“ означава набор от процеси и процедури, предназначени за управление до приемливи нива на рисковете, свързани с информационната сигурност.

            2.   Технически спецификации и процедури

      Елементите на техническите спецификации и процедури, описани в настоящото приложение, се използват, за да се определи по какъв начин изискванията и критериите съгласно член 8 от Регламент (ЕС) № 910/2014 да се прилагат за средствата за електронна идентификация, издадени по схема за електронна идентификация.
      2.1.   Вписване

      2.1.1.   Заявяване и регистриране

                  Ниво на осигуреност

                  Необходими елементи

                  Ниско

                              1.

                              Уверяване, че заявителят е запознат с реда и условията във връзка с използването на средствата за електронна идентификация.

                              2.

                              Уверяване, че заявителят е запознат с препоръчаните предпазни мерки за сигурност във връзка със средствата за електронна идентификация.

                              3.

                              Събиране на съответните данни за самоличност, изисквани за доказване и проверка на самоличността.

                  Значително

                  Същите, както за нивото „ниско“.

                  Високо

                  Същите, както за нивото „ниско“.

            2.1.2.   Доказване и проверка на самоличността (физическо лице)

                  Ниво на осигуреност

                  Необходими елементи

                  Ниско

                              1.

                              Може да се приеме, че лицето разполага с доказателство, което е признато от държавата членка, в която се подава заявлението за средство за електронна идентификация, и удостоверява заявената самоличност.

                              2.

                              Доказателството може да се приеме за неподправено или за съществуващо съгласно достоверен източник и изглежда да е валидно.

                              3.

                              От достоверен източник е известно, че заявената самоличност съществува, и може да се приеме, че лицето, което претендира за тази самоличност, съвпада с нея.

                  Значително

                  Трябва да бъдат изпълнени изискванията за нивото „ниско“, плюс една от алтернативите, изброени в точки 1—4:

                              1.

                              Лицето е било проверено, че разполага с доказателство, което е признато от държавата членка, в която се подава заявлението за средство за електронна идентификация, и удостоверява заявената самоличност;
                              както и
                              доказателството се проверява, за да се определи дали е неподправено; или, съгласно достоверен източник, е известно, че съществува и се отнася за действително лице;
                              както и
                              са били предприети стъпки, за да се сведе до минимум рискът самоличността на лицето да не съответства на заявената самоличност, като се отчита например рискът доказателството да е загубено, откраднато, с прекратена валидност, отменено или с изтекъл срок;
                              или

                              2.

                              По време на процеса на регистрация е представен документ за самоличност, издаден в същата държава членка, и документът изглежда се отнася за представилото го лице;
                              както и
                              са били предприети стъпки, за да се сведе до минимум рискът самоличността на лицето да не съответства на заявената самоличност, като се отчита например рискът документът да е загубен, откраднат, с прекратена валидност, отменен или с изтекъл срок;
                              или

                              3.

                              Когато процедурите, използвани преди това от публичноправен или частноправен субект в същата държава членка за цел, различна от издаването на средства за електронна идентификация, предоставят осигуреност, която е равностойна на посочената в раздел 2.1.2 за нивото „значително“, тогава не е необходимо субектът, отговорен за регистрацията, да повтаря тези предходни процедури, при условие че такава равностойна осигуреност е потвърдена от орган за оценяване на съответствието, посочен в член 2, точка 13 от Регламент (ЕО) № 765/2008 на Европейския парламент и на Съвета (1), или от равностоен орган;
                              или

                              4.

                              Когато средствата за електронна идентификация се издават на основание валидно нотифицирано средство за електронна идентификация с ниво на осигуреност „значително“ или „високо“, като се вземат под внимание рисковете от промяна в данните за идентификация на лицето, не се изисква да се повтарят процесите на доказване и проверка на самоличността. Когато служещите за основание средства за електронна идентификация не са били нотифицирани, нивото на осигуреност „значително“ или „високо“ трябва да бъде потвърдено от орган за оценяване на съответствието, посочен в член 2, точка 13 от Регламент (ЕО) № 765/2008, или от равностоен орган.

                  Високо

                  Трябва да бъдат изпълнени изискванията или на точка 1, или на точка 2:

                              1.

                              Трябва да бъдат изпълнени изискванията за нивото „значително“ плюс една от алтернативите, изброени в букви от а) до в):

                                          а)

                                          Когато лицето е проверено, че притежава снимково или биометрично доказателство за идентификация, признато от държавата членка, в която се подава заявлението за средство за електронна идентификация, и удостоверява заявената самоличност, доказателството се проверява, за да се установи дали то е валидно според достоверен източник;
                                          както и
                                          заявителят е идентифициран със заявената самоличност чрез сравняване на една или повече физически характеристики на лицето с достоверен източник;
                                          или

                                          б)

                                          Когато процедурите, използвани преди това от публичноправен или частноправен субект в същата държава членка за цел, различна от издаването на средства за електронна идентификация, предоставят осигуреност, която е равностойна на посочената в раздел 2.1.2 за нивото „високо“, тогава не е необходимо субектът, отговорен за регистрацията, да повтаря тези предходни процедури, при условие че такава равностойна осигуреност е потвърдена от орган за оценяване на съответствието, посочен в член 2, точка 13 от Регламент (ЕО) № 765/2008, или от равностоен орган;
                                          както и
                                          са предприети стъпки, за да се покаже, че резултатите от по-ранните процедури остават валидни;
                                          или

                                          в)

                                          Когато средства за електронна идентификация се издават на основание валидно нотифицирано средство за електронна идентификация с ниво на осигуреност „високо“, като се вземат под внимание рисковете от промяна в данните за идентификация на лицето, не се изисква да се повтарят процесите на доказване и проверка на самоличността. Когато служещите за основание средства за електронна идентификация не са били нотифицирани, нивото на осигуреност „високо“ трябва да бъде потвърдено от орган за оценяване на съответствието, посочен в член 2, точка 13 от Регламент (ЕО) № 765/2008, или от равностоен орган;
                                          както и
                                          са предприети стъпки, за да се покаже, че резултатите от тази предходна процедура на издаване на нотифицирано средство за електронна идентификация остават валидни.

                                    ИЛИ

                              2.

                              Когато заявителят не представи признато снимково или биометрично доказателство за идентификация, за получаване на такова признато снимково или биометрично доказателство за идентификация се прилагат абсолютно същите процедури, използвани на национално равнище в държавата членка на субекта, отговорен за регистрацията.

            2.1.3.   Доказване и проверка на самоличността (юридическо лице)

                  Ниво на осигуреност

                  Необходими елементи

                  Ниско

                              1.

                              За заявената самоличност на юридическото лице се показва доказателство, признато от държавата членка, в която се подава заявлението за средство за електронна идентификация.

                              2.

                              Доказателството изглежда валидно и може да се приеме, че е неподправено или съществуващо съгласно достоверен източник, когато включването на юридическо лице в достоверния източник е доброволно и се урежда чрез договореност между юридическото лице и достоверния източник.

                              3.

                              Не е известно от достоверен източник юридическото лице да се намира в състояние, което би го възпрепятствало да действа в това си качество.

                  Значително

                  Трябва да бъдат изпълнени изискванията за нивото „ниско“, плюс една от алтернативите, изброени в точки 1—3:

                              1.

                              За заявената самоличност на юридическото лице се показва доказателство, признато от държавата членка, в която се подава заявлението за средство за електронна идентификация, включващо наименованието на юридическото лице, правната му форма и (ако е приложимо) неговия регистрационен номер;
                              и
                              доказателството се проверява, за да се определи дали то е неподправено или е известно като съществуващо съгласно достоверен източник, когато за дейността на юридическото лице в съответния сектор се изисква включването му в достоверния източник;
                              както и
                              са били предприети стъпки, за да се сведе до минимум рискът самоличността на юридическото лице да не съответства на заявената самоличност, като се отчита например рискът съответните документи да са загубени, откраднати, с прекратена валидност, отменени или с изтекъл срок;
                              или

                              2.

                              Когато процедурите, използвани преди това от публичноправен или частноправен субект в същата държава членка за цел, различна от издаването на средства за електронна идентификация, предоставят осигуреност, която е равностойна на посочената в раздел 2.1.3 за нивото „значително“, тогава не е необходимо субектът, отговорен за регистрацията, да повтаря тези предходни процедури, при условие че такава равностойна осигуреност е потвърдена от орган за оценяване на съответствието, посочен в член 2, точка 13 от Регламент (ЕО) № 765/2008, или от равностоен орган;
                              или

                              3.

                              Когато средства за електронна идентификация се издават на основание валидно нотифицирано средство за електронна идентификация с ниво на осигуреност „значително“ или „високо“, не се изисква да се повтарят процесите на доказване и проверка на самоличността. Когато служещите за основание средства за електронна идентификация не са били нотифицирани, нивото на осигуреност „значително“ или „високо“ трябва да бъде потвърдено от орган за оценяване на съответствието, посочен в член 2, точка 13 от Регламент (ЕО) № 765/2008, или от равностоен орган.

                  Високо

                  Трябва да бъдат изпълнени изискванията за нивото „значително“, плюс една от алтернативите, изброени в точки 1—3:

                              1.

                              За заявената самоличност на юридическото лице се представя доказателство, признато от държавата членка, в която се подава заявлението за средство за електронна идентификация, включващо наименованието на юридическото лице, правната му форма и най-малко един уникален идентификатор, представляващ юридическото лице и използван в национален контекст;
                              и
                              доказателството се проверява, за да се определи дали то е валидно съгласно достоверен източник;
                              или

                              2.

                              Когато процедурите, използвани преди това от публичноправен или частноправен субект в същата държава членка за цел, различна от издаването на средства за електронна идентификация, предоставят осигуреност, която е равностойна на посочената в раздел 2.1.3 за нивото „високо“, тогава не е необходимо субектът, отговорен за регистрацията, да повтаря тези предходни процедури, при условие че такава равностойна осигуреност е потвърдена от орган за оценяване на съответствието, посочен в член 2, точка 13 от Регламент (ЕО) № 765/2008, или от равностоен орган;
                              и
                              са предприети стъпки, за да се покаже, че резултатите от тази предходна процедура остават валидни;
                              или

                              3.

                              Когато средства за електронна идентификация се издават на основание валидно нотифицирано средство за електронна идентификация с ниво на осигуреност „високо“, не се изисква да се повтарят процесите на доказване и проверка на самоличността. Когато служещите за основание средства за електронна идентификация не са били нотифицирани, нивото на осигуреност „високо“ трябва да бъде потвърдено от орган за оценяване на съответствието, посочен в член 2, точка 13 от Регламент (ЕО) № 765/2008, или от равностоен орган;
                              и
                              са предприети стъпки, за да се покаже, че резултатите от тази предходна процедура на издаване на нотифицирано средство за електронна идентификация остават валидни.

            2.1.4.   Свързване между средствата за електронна идентификация на физически и на юридически лица

      Когато е приложимо, за свързването между средствата за електронна идентификация на физическо лице и средствата за електронна идентификация на юридическо лице (наричано по-долу „свързването“) са в сила следните условия:

                  1)

                  Трябва да е възможно да се прекрати временно и/или отмени свързването. Жизненият цикъл на свързването (например активиране, временно спиране, подновяване, отмяна) се управлява съгласно национално признати процедури.

                  2)

                  Физическото лице, чието средство за електронна идентификация е свързано със средство за електронна идентификация на юридическото лице, може да делегира упражняването на свързването с друго физическо лице въз основа на национално признати процедури. Делегиращото физическо лице обаче продължава да носи отговорността.

                  3)

                  Свързването се извършва по следния начин:

                              Ниво на осигуреност

                              Необходими елементи

                              Ниско

                                          1.

                                          Проверява се дали доказването на самоличността на физическото лице, действащо от името на юридическото лице, е било извършено на ниво „ниско“ или по-високо.

                                          2.

                                          Свързването е било осъществено въз основа на национално признати процедури.

                                          3.

                                          Не е известно от достоверен източник физическото лице да се намира в състояние, което би го възпрепятствало да действа от името на юридическото лице.

                              Значително

                              Като точка 3 за ниво „ниско“, плюс:

                                          1.

                                          Проверява се дали доказването на самоличността на физическото лице, действащо от името на юридическото лице, е било извършено на ниво „значително“ или „високо“.

                                          2.

                                          Свързването е било осъществено въз основа на национално признати процедури, което е довело до регистриране на свързването в достоверен източник.

                                          3.

                                          Свързването е било проверено въз основа на информация от достоверен източник.

                              Високо

                              Като точка 3 за ниво „ниско“ и точка 2 за ниво „значително“, плюс:

                                          1.

                                          Проверява се дали доказването на самоличността на физическото лице, действащо от името на юридическото лице, е било извършено на ниво „високо“.

                                          2.

                                          Свързването е било проверено въз основа на уникален идентификатор, представляващ юридическото лице и използван в националния контекст; и въз основа на информация от достоверен източник, представляваща по уникален начин физическото лице.

            2.2.   Управление на средствата за електронна идентификация

      2.2.1.   Характеристики и структура на средствата за електронна идентификация

                  Ниво на осигуреност

                  Необходими елементи

                  Ниско

                              1.

                              При средството за електронна идентификация се използва най-малко един фактор за удостоверяване на автентичността.

                              2.

                              Средството за електронна идентификация се проектира така, че издателят да предприема подходящи мерки, за да проверява, че то се използва само под контрола или във притежанието на лицето, на което принадлежи.

                  Значително

                              1.

                              При средството за електронна идентификация се използват най-малко два фактора от различни категории за удостоверяване на автентичността.

                              2.

                              Средството за електронна идентификация се проектира така, че да може да се приеме, че то се използва само под контрола или във притежанието на лицето, на което принадлежи.

                  Високо

                  Както за ниво „значително“, плюс:

                              1.

                              Средството за електронна идентификация защитава срещу дублиране и подправяне, както и срещу нападатели с голям потенциал за атаки.

                              2.

                              Средството за електронна идентификация е проектирано така, че лицето, на което принадлежи, да може да го защити надеждно срещу използване от други лица.

            2.2.2.   Издаване, предоставяне и активиране

                  Ниво на осигуреност

                  Необходими елементи

                  Ниско

                  След издаването му средството за електронна идентификация се предоставя по начин, за който може да се приеме, че гарантира получаване единствено от лицето, за което е предназначено.

                  Значително

                  След издаването на средството за електронна идентификация то се предоставя по начин, за който може да се приеме, че гарантира получаване единствено от лицето, на което принадлежи.

                  Високо

                  В процеса на активиране се проверява дали средството за електронна идентификация е било получено единствено от лицето, на което принадлежи.

            2.2.3.   Временно спиране на действието, отнемане и повторно активиране

                  Ниво на осигуреност

                  Необходими елементи

                  Ниско

                              1.

                              Възможно е по своевременен и ефективен начин да се прекрати временно действието на дадено средство за електронна идентификация и/или то да се отнеме.

                              2.

                              Наличието на мерки, предприети за предотвратяване на неразрешено временно спиране на действието, отнемане и/или повторно активиране.

                              3.

                              Повторно активиране се извършва само ако продължава спазването на същите изисквания за осигуреност, както установените преди временното спиране на действието или отнемането.

                  Значително

                  Същите, както за нивото „ниско“.

                  Високо

                  Същите, както за нивото „ниско“.

            2.2.4.   Подновяване и замяна

                  Ниво на осигуреност

                  Необходими елементи

                  Ниско

                  Като се вземат предвид рисковете от промяна в данните за идентификация на лицето, подновяването или замяната трябва да отговарят на същите изисквания за осигуреност, както първоначалното доказване и проверка на самоличността, или да се основава на валидно средство за електронна идентификация със същото или по-високо ниво на осигуреност.

                  Значително

                  Същите, както за нивото „ниско“.

                  Високо

                  Както за ниво „ниско“, плюс:
                  Когато подновяването или замяната се основава на валидно средство за електронна идентификация, данните за самоличността се проверяват чрез достоверен източник.

            2.3.   Удостоверяване на автентичността

      Настоящият раздел е посветен на заплахите, свързани с използването на механизма за удостоверяване на автентичността, и се изброяват изискванията за всяко ниво на осигуреност. За контролните мерки по настоящия раздел се подразбира, че те трябва да бъдат съизмерими с рисковете за даденото ниво.
      2.3.1.   Механизъм за удостоверяване на автентичността

      В таблицата по-долу са посочени изискванията за отделните нива на осигуреност по отношение на механизма за удостоверяване на автентичността, чрез който физическото или юридическото лице използва средството за електронна идентификация, за да потвърди своята самоличност пред доверяваща се страна.

                  Ниво на осигуреност

                  Необходими елементи

                  Ниско

                              1.

                              Разкриването на данни за идентификацията на лицето се предхожда от надеждна проверка на средството за електронна идентификация и неговата валидност.

                              2.

                              Когато данните за идентификация на лица се съхраняват като част от механизма за удостоверяване на автентичността, тази информация се защитава срещу загуба и срещу компрометиране, включително анализ офлайн.

                              3.

                              Механизмът за удостоверяване на автентичността осъществява контролни мерки за сигурност за проверката на средството за електронна идентификация, така че е много малко вероятно нападател с повишен базов потенциал за атака да може чрез дейности като налучкване, подслушване, възпроизвеждане или манипулиране на комуникацията да злоупотреби с механизма за удостоверяване на автентичността.

                  Значително

                  Както за ниво „ниско“, плюс:

                              1.

                              Разкриването на данни за идентификацията на лицето се предхожда от надеждна проверка на средството за електронна идентификация и неговата валидност чрез динамично удостоверяване на автентичността.

                              2.

                              Механизмът за удостоверяване на автентичността осъществява контролни мерки за сигурност за проверката на средството за електронна идентификация, така че е много малко вероятно нападател с умерен потенциал за атака да може чрез дейности като налучкване, подслушване, възпроизвеждане или манипулиране на комуникацията да злоупотреби с механизма за удостоверяване на автентичността.

                  Високо

                  Както за ниво „значително“, плюс:
                  Механизмът за удостоверяване на автентичността осъществява контролни мерки за сигурност за проверката на средството за електронна идентификация, така че е много малко вероятно нападател с голям потенциал за атака да може чрез дейности като налучкване, подслушване, възпроизвеждане или манипулиране на комуникацията да злоупотреби с механизма за удостоверяване на автентичността.

            2.4.   Управление и организация

      Всички участници, предоставящи услуга, свързани с електронната идентификация в трансграничен контекст (наричани по-долу „доставчици“), трябва да разполагат с документирани практики и политики за управление на информационната сигурност, подходи за управление на риска и други признати контролни мерки, така че да предоставят гаранции пред компетентните органи по управление за схеми за електронна идентификация в съответните държави членки, че са налице ефективни практики. За всички изисквания/елементи в целия раздел 2.4 се подразбира, че те трябва да бъдат съизмерими с рисковете за даденото ниво.
      2.4.1.   Общи разпоредби

                  Ниво на осигуреност

                  Необходими елементи

                  Ниско

                              1.

                              Доставчикът, предоставящ оперативна услуга, попадаща в обхвата на настоящия регламент, е държавен орган или правен субект, признат като такъв от националното право на държава членка, с установена организация и дейност във всички области, които имат отношение към предоставянето на услугата.

                              2.

                              Доставчиците спазват всички правни изисквания, приложими за тях, във връзка с изпълнението и предоставянето на услугата, включително по отношение на видовете информация, в които може да се търси, как се извършва доказването на самоличността, каква информация може да бъде запазена и за какъв период от време.

                              3.

                              Доставчиците са в състояние да докажат способността си да поемат риска от възникване на отговорност за причинени щети, както и да притежават достатъчно финансови ресурси за непрекъснато изпълнение и предоставяне на услугите.

                              4.

                              Доставчиците носят отговорност за изпълнението на всички задължения, възложени на друг субект, и за спазването на политиката за схемата, все едно че те самите са изпълнявали задълженията.

                              5.

                              За схемите за електронна идентификация, които не са учредени съгласно националното право, трябва да е налице ефективен план за прекратяването им. Такъв план трябва да включва надлежно прекратяване на услугата или продължаване от друг доставчик; начина, по който се информират за това съответните органи и крайните потребители, както и подробности относно начина, по който записите следва да бъдат защитени, запазени и унищожени в съответствие с политиката за схемата.

                  Значително

                  Същите, както за нивото „ниско“.

                  Високо

                  Същите, както за нивото „ниско“.

            2.4.2.   Публикувани известия и информация за потребителите

                  Ниво на осигуреност

                  Необходими елементи

                  Ниско

                              1.

                              Наличието на публикувано определение за услугата, което включва всички приложими условия, ред и такси, както и всички ограничения за нейното използване. Определението за услугата трябва да включва политика за защита на правото на личен живот.

                              2.

                              Трябва да бъдат въведени подходяща политика и процедури, за да се гарантира, че ползвателите на услугата са информирани по своевременен и надежден начин за всяка промяна в определението за посочената услуга и във всички приложими условия, ред и политика за защита на личния живот във връзка с тази услуга.

                              3.

                              Трябва да бъдат въведени подходяща политика и процедури, които да осигуряват пълни и правилни отговори на исканията за информация.

                  Значително

                  Същите, както за нивото „ниско“.

                  Високо

                  Същите, както за нивото „ниско“.

            2.4.3.   Управление на информационната сигурност

                  Ниво на осигуреност

                  Необходими елементи

                  Ниско

                  За управлението и контрола на рисковете, свързани със сигурността на информацията, съществува ефективна система за управление на информационната сигурност.

                  Значително

                  Както за ниво „ниско“, плюс:
                  Системата за управление на информационната сигурност е съобразена с изпитани стандарти или принципи за управление и контрол на рисковете, свързани със сигурността на информацията.

                  Високо

                  Същите, както за нивото „значително“.

            2.4.4.   Водене на отчетност

                  Ниво на осигуреност

                  Необходими елементи

                  Ниско

                              1.

                              Записване и съхраняване на значима информация посредством ефективна система за управление на записите, като се вземат предвид приложимото законодателство и добрите практики по отношение на защитата и запазването на данните.

                              2.

                              Запазване, доколкото това е разрешено от националното законодателство или други национални административни разпоредби, и защита на записите за срок, съобразен с нуждите на одита, разследването на пробиви в сигурността и съхранението на данни, след което записите се унищожават по сигурен начин.

                  Значително

                  Същите, както за нивото „ниско“.

                  Високо

                  Същите, както за нивото „ниско“.

            2.4.5.   Съоръжения и персонал

      В следващата таблица са посочени изискванията по отношение на съоръженията и персонала и, ако е приложимо, подизпълнителите, които поемат задължения, обхванати от настоящия регламент. Спазването на всяко от изискванията трябва да е пропорционално на степента на рисковете, свързани с предоставяното ниво на осигуреност.

                  Ниво на осигуреност

                  Необходими елементи

                  Ниско

                              1.

                              Наличието на процедури, с които се гарантира, че персоналът и подизпълнителите са достатъчно обучени, квалифицирани и опитни за уменията, необходими за изпълнението на своите роли.

                              2.

                              Наличието на достатъчен персонал и подизпълнители за адекватно изпълнение и поддържане на услугата съгласно политиките и процедурите за нея.

                              3.

                              Съоръженията, използвани за предоставянето на услугата, са под непрекъснато наблюдение за предпазване от щети, причинени от екологични инциденти, неразрешен достъп и други фактори, които могат да повлияят на сигурността на услугата.

                              4.

                              Съоръженията, използвани за предоставянето на услугата, осигуряват ограничаването до оправомощени служители или подизпълнители на достъпа до зоните за съхранение или обработка на лична, криптографска или друга чувствителна информация.

                  Значително

                  Същите, както за нивото „ниско“.

                  Високо

                  Същите, както за нивото „ниско“.

            2.4.6.   Технически проверки

                  Ниво на осигуреност

                  Необходими елементи

                  Ниско

                              1.

                              Наличието на пропорционални технически проверки за управление на рисковете за сигурността на услугите с цел с цел защита на обработваната информация по отношение на нейната поверителност, цялостност и разполагаемост.

                              2.

                              Електронните канали за комуникация, които се използват за обмен на лична или чувствителна информация, са защитени срещу подслушване, манипулиране и възпроизвеждане.

                              3.

                              Достъпът до чувствителен криптографски материал, ако се използва такъв за издаване на средства за електронна идентификация и за удостоверяване на автентичност, е ограничен до роли и приложения, за които този достъп е абсолютно необходим. Трябва да се гарантира, че такъв материал никога не се съхранява продължително време като некодиран текст.

                              4.

                              Съществуват процедури, за да се гарантира постоянно поддържане на сигурността, а също е налице способност да се реагира на промени в нивата на риска, инциденти и пробиви в сигурността.

                              5.

                              Всички носители, съдържащи лична, криптографска или друга чувствителна информация, се съхраняват, транспортират и унищожават по сигурен и безопасен начин.

                  Значително

                  Същите, както за нивото „ниско“, плюс:
                  Ако за издаване на средства за електронна идентификация и за удостоверяване на автентичност се използва чувствителен криптографски материал, той е защитен срещу подправяне.

                  Високо

                  Същите, както за нивото „значително“.

            2.4.7.   Спазване и одит

                  Ниво на осигуреност

                  Необходими елементи

                  Ниско

                  Наличие на периодични вътрешни одити, обхващащи всички части, които са от значение за предоставянето на услугите, за да се гарантира спазването на съответната политика.

                  Значително

                  Наличие на периодични независими вътрешни или външни одити, обхващащи всички части, които са от значение за предоставянето на услугите, за да се гарантира спазването на съответната политика.

                  Високо

                              1.

                              Наличие на периодични независими външни одити, обхващащи всички части, които са от значение за предоставянето на услугите, за да се гарантира спазването на съответната политика.

                              2.

                              Когато дадена схема се управлява пряко от държавен орган, одитът за нея се извършва в съответствие с националното законодателство.

         (1)  Регламент (ЕО) № 765/2008 на Европейския парламент и на Съвета от 9 юли 2008 г. за определяне на изискванията за акредитация и надзор на пазара във връзка с предлагането на пазара на продукти и за отмяна на Регламент (ЕИО) № 339/93 (ОВ L 218, 13.8.2008 г., стр. 30).


title: Регламент за изпълнение (ЕС) № 17/2013 на Комисията от 14 януари 2013 година за одобряване на активното вещество Trichoderma atroviride щам I-1237 в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011  текст от значение за ЕИП

text:
               15.1.2013

               BG

               Официален вестник на Европейския съюз

               L 9/5

         РЕГЛАМЕНТ ЗА ИЗПЪЛНЕНИЕ (ЕС) № 17/2013 НА КОМИСИЯТА
   от 14 януари 2013 година
   за одобряване на активното вещество Trichoderma atroviride щам I-1237 в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 и член 78, параграф 2 от него,
   като има предвид, че:

               (1)

               В съответствие с член 80, параграф 1, буква а) от Регламент (ЕО) № 1107/2009 Директива 91/414/ЕИО на Съвета (2) се прилага по отношение на процедурата и условията за одобрение за активни вещества, за които е прието решение в съответствие с член 6, параграф 3 от същата директива преди 14 юни 2011 г. По отношение на Trichoderma atroviride щам I-1237 условията, предвидени в член 80, параграф 1, буква а) от Регламент (ЕО) № 1107/2009, са изпълнени с Решение 2008/565/ЕО на Комисията (3).

               (2)

               В съответствие с член 6, параграф 2 от Директива 91/414/ЕИО на 28 август 2007 г. Франция получи заявление от Agrauxine SA за включване на Trichoderma atroviride щам I-1237 като активно вещество в приложение I към Директива 91/414/ЕИО. С Решение 2008/565/ЕО бе потвърдено, че документацията е пълна, тоест може да се счита, че принципно отговаря на предвидените в приложения II и III към Директива 91/414/ЕИО изисквания относно данните и информацията.

               (3)

               В съответствие с разпоредбите на член 6, параграфи 2 и 4 от Директива 91/414/ЕИО беше оценено въздействието на посоченото активно вещество върху здравето на човека и на животните и върху околната среда за видовете употреба, предложени от заявителя. На 19 април 2011 г. определената за докладчик държава членка представи на Комисията проект на доклад за оценка.

               (4)

               Проектът на доклада за оценка беше подложен на преглед от държавите членки и от Европейския орган за безопасност на храните (наричан по-долу „Органът“). На 15 май 2012 г. Органът представи на Комисията заключението си във връзка с прегледа на оценката на риска от употребата на активното вещество Trichoderma atroviride щам I-1237 като пестицид (4). Проектодокладът за оценка и заключението на Органа бяха разгледани от държавите членки и от Комисията в рамките на Постоянния комитет по хранителната верига и здравето на животните и бяха окончателно приети на 20 ноември 2012 г. под формата на доклад на Комисията за преразглеждане във връзка с Trichoderma atroviride щам I-1237.

               (5)

               Различните анализи показаха, че продуктите за растителна защита, съдържащи Trichoderma atroviride щам I-1237, отговарят най-общо на изискванията, предвидени в член 5, параграф 1, букви а) и б) и в член 5, параграф 3 от Директива 91/414/ЕИО, по-специално по отношение на употребите, които са разгледани и описани подробно в доклада за преглед на Комисията. Поради това е целесъобразно веществото Trichoderma atroviride щам I-1237 да бъде одобрено.

               (6)

               На държавите членки и на заинтересованите страни следва да бъде предоставен разумен срок преди одобрението, за да могат да се подготвят за спазването на новите изисквания, произтичащи от одобрението.

               (7)

               Без да се засягат предвидените в Регламент (ЕО) № 1107/2009 задължения, произтичащи от одобрението, предвид създалото се специфично положение във връзка с прехода от Директива 91/414/ЕИО към Регламент (ЕО) № 1107/2009 следва обаче да се предприемат описаните по-долу действия. На държавите членки следва да се предостави период от шест месеца след одобрението, за да преразгледат разрешенията за продукти за растителна защита, съдържащи Trichoderma atroviride щам I-1237. Когато е целесъобразно, държавите членки следва да изменят, заменят или отнемат разрешенията. Чрез дерогация от посочения срок следва да се предостави по-дълъг срок за предвидените в Директива 91/414/ЕИО подаване и оценка на актуализираната пълна документация по приложение III за всеки продукт за растителна защита и за всеки отделен вид употреба съгласно единните принципи.

               (8)

               Натрупаният опит от включването в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (5), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, с цел да се избегнат допълнителни затруднения, е необходимо да се уточнят задълженията на държавите членки, особено задължението да се провери дали притежателят на разрешение може да докаже, че има достъп до документация, която отговаря на изискванията на приложение II към посочената директива. Това уточнение обаче не налага нови задължения на държавите членки или на притежателите на разрешения в сравнение с приетите досега директиви за изменение на приложение I към посочената директива или с регламентите за одобряване на активни вещества.

               (9)

               В съответствие с член 13, параграф 4 от Регламент (ЕО) № 1107/2009 следва да бъде съответно изменено приложението към Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (6).

               (10)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Одобряване на активното вещество
   Активното вещество Trichoderma atroviride щам I-1237, специфицирано в приложение I, се одобрява при условията, предвидени в същото приложение.
   Член 2
   Повторна оценка на продуктите за растителна защита
   1.   До 30 ноември 2013 г. при необходимост държавите членки изменят или отнемат в съответствие с разпоредбите на Регламент (ЕО) № 1107/2009 съществуващите разрешения за продукти за растителна защита, съдържащи активното вещество Trichoderma atroviride щам I-1237.
   До тази дата те по-специално проверяват дали са изпълнени условията, предвидени в приложение I към настоящия регламент, с изключение на условията, определени в графата със специфичните разпоредби в посоченото приложение, както и дали притежателят на разрешението разполага с документация или достъп до документация, отговаряща на изискванията, предвидени в приложение II към Директива 91/414/ЕИО, съгласно условията на член 13, параграфи 1—4 от същата директива и член 62 от Регламент (ЕО) № 1107/2009.
   2.   Чрез дерогация от разпоредбите на параграф 1 за всеки разрешен продукт за растителна защита, съдържащ Trichoderma atroviride щам I-1237 като единствено активно вещество или като едно от няколко активни вещества, при положение че всички те са включени в приложението към Регламент за изпълнение (ЕС) № 540/2011 най-късно до 31 май 2013 г., държавите членки извършват повторна оценка на продукта съгласно единните принципи, посочени в член 29, параграф 6 от Регламент (ЕО) № 1107/2009, въз основа на документация, отговаряща на изискванията на приложение III към Директива 91/414/ЕИО, като отчитат предвиденото в графата със специфичните разпоредби в приложение I към настоящия регламент. Въз основа на тази оценка те определят дали продуктът отговаря на условията, посочени в член 29, параграф 1 от Регламент (ЕО) № 1107/2009.
   След като определят това, държавите членки:

               а)

               в случай на продукт, съдържащ Trichoderma atroviride щам I-1237 като единствено активно вещество, при необходимост изменят или оттеглят разрешението най-късно до 30 ноември 2014 г.; или

               б)

               в случай на продукт, съдържащ Trichoderma atroviride щам I-1237 като едно от няколко активни вещества, при необходимост изменят или отнемат разрешението до 30 ноември 2014 г. или до датата, определена за такова изменение или отнемане в съответния акт или актове, с който/които съответното(ите) вещество(а) е/са включено(и) в приложение I към Директива 91/414/ЕИО или е/са одобрено(и), в зависимост от това коя от двете дати е по-късна.

         Член 3
   Изменения на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
   Член 4
   Влизане в сила и дата на прилагане
   Настоящият регламент влиза в сила на двадесетия ден след публикуването му в Официален вестник на Европейския съюз.

   Той се прилага от 1 юни 2013 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 януари 2013 година.

            За Комисията

            Председател

         José Manuel BARROSO

      (1)  ОВ L 309, 24.11.2009 г., стр. 1.

      (2)  ОВ L 230, 19.8.1991 г., стр. 1.

      (3)  ОВ L 181, 10.7.2008 г., стр. 49.

      (4)  EFSA Journal (Бюлетин на ЕОБХ), 2012 г. 10(6):2706. Публикувано онлайн на адрес: www.efsa.europa.eu

      (5)  ОВ L 366, 15.12.1992 г., стр. 10.

      (6)  ОВ L 153, 11.6.2011 г., стр. 1.

      ПРИЛОЖЕНИЕ I

                  Популярно наименование, идентификационни номера

                  Наименование по IUPAC

                  Чистота (1)

                  Дата на одобрението

                  Изтичане срока на одобрението

                  Специфични разпоредби

                     Trichoderma atroviride щам I-1237
                  CNCM номер: I-1237

                  Не се прилага

                      CFU/g (
                      спори/g)

                  1 юни 2013 г.

                  31 май 2023 г.

                  За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно Trichoderma atroviride щам I-1237, и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 20 ноември 2012 г.
                  При тази цялостна оценка държавите членки трябва да обърнат специално внимание на защитата на операторите и работниците, като се има предвид, че Trichoderma atroviride щам I-1237 се счита за потенциален сенсибилизатор.
                  Когато е целесъобразно, условията за употреба включват мерки за намаляване на риска.

         (1)  Допълнителни подробности за идентичността и спецификацията на активното вещество са предоставени в доклада за преглед.

      ПРИЛОЖЕНИЕ II
      В част Б от приложението към Регламент за изпълнение (ЕС) № 540/2011 се добавя следното вписване:

                     Номер

                     Популярно наименование, идентификационни номера

                     Наименование по IUPAC

                     Чистота (1)

                     Дата на одобрението

                     Изтичане срока на одобрението

                     Специфични разпоредби

                     „32

                        Trichoderma atroviride щам I-1237
                     CNCM номер: I-1237

                     Не се прилага

                         CFU/g (
                         спори/g)

                     1 юни 2013 г.

                     31 май 2023 г.

                     За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно Trichoderma atroviride щам I-1237, и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 20 ноември 2012 г.
                     При тази цялостна оценка държавите членки трябва да обърнат специално внимание на защитата на операторите и работниците, като се има предвид, че Trichoderma atroviride щам I-1237 се счита за потенциален сенсибилизатор.
                     Когато е целесъобразно, условията за употреба включват мерки за намаляване на риска.“

         (1)  Допълнителни подробности за идентичността и характеристиките на активното вещество са предоставени в доклада за преглед.


title: Регламент за изпълнение (ЕС) № 1022/2011 на Комисията от 14 октомври 2011 година относно неподновяването на одобрението на активното вещество цикланилид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) № 540/2011 на Комисията текст от значение за ЕИП

text:
               15.10.2011

               BG

               Официален вестник на Европейския съюз

               L 270/20

         РЕГЛАМЕНТ ЗА ИЗПЪЛНЕНИЕ (ЕС) № 1022/2011 НА КОМИСИЯТА
   от 14 октомври 2011 година
   относно неподновяването на одобрението на активното вещество цикланилид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20 и член 78, параграф 2 от него,
   като има предвид, че:

               (1)

               Активното вещество цикланилид беше включено в приложение I към Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2) за период, който изтича на 31 октомври 2011 г.

               (2)

               С цел заявителите да могат да подготвят своите заявления и Комисията да направи оценка и да вземе решение по тези заявления, срокът на това включване беше удължен до 31 декември 2015 г. с Директива 2010/77/ЕС на Комисията от 10 ноември 2010 г. за изменение на Директива 91/414/ЕИО на Съвета по отношение на датите, на които изтича включването в приложение I на някои активни вещества (3).

               (3)

               В съответствие с член 78, параграф 3 от Регламент (ЕО) № 1107/2009 посоченото вещество беше включено в част А на приложението към Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (4) и трябва да се счита за одобрено съгласно Регламент (ЕС) № 1107/2009.

               (4)

               Комисията обаче не получи никакво заявление за посоченото активно вещество, а срокът за подаване на такива заявления, както е предвидено в член 4, параграф 1 от Регламент (ЕС) № 1141/2010 на Комисията от 7 декември 2010 г. за установяване на процедурата за подновяване на включването на втора група активни вещества в приложение I към Директива 91/414/ЕИО на Съвета и за съставяне на списък на тези вещества (5), изтече.

               (5)

               В следствие на това одобрението на посоченото активно вещество следва да не бъде подновявано, а то да бъде заличено от част А от приложението към Регламент за изпълнение (ЕС) № 540/2011, считано от датата, на която срокът на одобрението му щеше да изтече, ако не беше удължен с Директива 2010/77/ЕС.

               (6)

               На държавите-членки следва да бъде предоставен необходимият период да отнемат издадените разрешения за продукти за растителна защита, съдържащи веществото цикланилид.

               (7)

               Настоящият регламент не засяга подаването на заявление за посоченото вещество по реда на член 7 от Регламент (ЕО) № 1107/2009.

               (8)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Неподновяване на одобрение
   Одобрението на активното вещество цикланилид не се подновява.
   Член 2
   Преходни мерки
   Държавите-членки гарантират, че разрешенията за продукти за растителна защита, съдържащи веществото цикланилид, се отнемат до 30 април 2012 г.
   Член 3
   Гратисни периоди
   Всички предоставени от държавите-членки гратисни периоди за продукти за растителна защита, съдържащи веществото цикланилид, изтичат най-късно на 31 октомври 2012 г. по отношение на продажбата и разпространението, и най-късно на 31 октомври 2013 г. по отношение на обезвреждането, съхранението и употребата на съществуващите наличности.
   Член 4
   Изменения на Регламент за изпълнение (ЕС) № 540/2011
   Част А на приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 5
   Влизане в сила
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 14 октомври 2011 година.

            За Комисията

            Председател

         José Manuel BARROSO

      (1)  ОВ L 309, 24.11.2009 г., стр. 1.

      (2)  ОВ L 230, 19.8.1991 г., стр. 1.

      (3)  ОВ L 293, 11.11.2010 г., стр. 48.

      (4)  ОВ L 153, 11.6.2011 г., стр. 1.

      (5)  ОВ L 322, 8.12.2010 г., стр. 10.

      ПРИЛОЖЕНИЕ
      Ред 21 от част А на приложението към Регламент за изпълнение (ЕС) № 540/2011 се заменя със следното:

                     Номер

                     Популярно наименование, идентификационни номера

                     Наименование по IUPAC

                     Чистота (1)

                     Дата на одобрението

                     Изтичане срока на одобрението

                     Специфични разпоредби

                     „21

                     Цикланилид
                     CAS № 113136-77-9
                     CIPAC № 586

                     Няма налично

                     960 g/kg

                     1 ноември 2001 г.

                     31 октомври 2011 г.

                     Може да бъде разрешена единствено употребата като растежен регулатор.
                     Максимално допустимото съдържание на онечистване от 2,4-дихлороанилин (2,4-ДХА) в произведеното активно вещество следва да е 1 g/kg.
                     Дата на заседанието на Постоянния фитосанитарен комитет, на което е финализиран докладът за преглед: 29 юни 2001 г.“

         (1)  Допълнителни подробности за идентичността и спецификациите на активните вещества са предоставени в техните доклади за преглед.


title: Регламент за изпълнение (ЕС) № 918/2014 на Комисията от 22 август 2014 година за изменение на Регламент за изпълнение (ЕС) № 540/2011 по отношение на условията за одобрение на активното вещество феромони на люспокрили в прави вериги  Текст от значение за ЕИП

text:
               23.8.2014

               BG

               Официален вестник на Европейския съюз

               L 251/24

         РЕГЛАМЕНТ ЗА ИЗПЪЛНЕНИЕ (ЕС) № 918/2014 НА КОМИСИЯТА
   от 22 август 2014 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество феромони на люспокрили в прави вериги
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
   като има предвид, че:

               (1)

               С Директива 2008/127/ЕО на Комисията (2) активното вещество феромони на люспокрили в прави вериги беше включено в приложение I към Директива 91/414/ЕИО на Съвета (3) в съответствие с процедурата, предвидена в член 24б от Регламент (ЕО) № 2229/2004 на Комисията (4). След замяната на Директива 91/414/ЕИО с Регламент (ЕО) № 1107/2009 посоченото вещество се счита за одобрено съгласно посочения регламент и е включено в списъка в част А от приложението към Регламент за изпълнение (ЕС) № 540/2011 на Комисията (5).

               (2)

               В съответствие с член 25а от Регламент (ЕО) № 2229/2004 на 13 декември 2013 г. Европейският орган за безопасност на храните, наричан по-долу „Органът“, представи на Комисията становището си по проекта на доклада за преразглеждане на феромони на люспокрили в прави вериги (6). Органът уведоми нотификатора за становището си относно веществото феромони на люспокрили в прави вериги. Комисията го прикани да представи коментарите си по проекта на доклада за преразглеждане на феромони на люспокрили в прави вериги. Проектът на доклада за преразглеждане и заключението на Органа бяха разгледани от държавите членки и от Комисията в рамките на Постоянния комитет по растенията, животните, храните и фуражите и въз основа на тях на 11 юли 2014 г. бе изготвен окончателен доклад на Комисията за преразглеждане на феромони на люспокрили в прави вериги.

               (3)

               Потвърждава се, че активното вещество феромони на люспокрили в прави вериги следва да се счита за одобрено съгласно Регламент (ЕО) № 1107/2009.

               (4)

               Феромоните на люспокрили в прави вериги са група от феромони, произвеждани по естествен път от насекоми от разред Люспокрили (Lepidoptera). Те имат обща структурна дефиниция и механизъм на действие. Докладът за преразглеждане на феромони на люспокрили в прави вериги (SANCO/2633/2008) включва списък на отделните съединения, които имат обща структурна дефиниция на феромони на люспокрили в прави вериги и се съдържат в разрешени продукти за растителна защита. Този списък ще бъде актуализиран, когато е целесъобразно.

               (5)

               В съответствие с член 13, параграф 2 от Регламент (ЕО) № 1107/2009 във връзка с член 6 от същия регламент и в контекста на съвременните научно-технически познания е необходимо да се изменят условията за одобрение на феромони на люспокрили в прави вериги. Целесъобразно е по-конкретно да се изиска допълнителна потвърждаваща информация.

               (6)

               Поради това приложението към Регламент за изпълнение (ЕС) № 540/2011 следва да бъде съответно изменено.

               (7)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 август 2014 година.

            За Комисията

            Председател

         José Manuel BARROSO

      (1)  ОВ L 309, 24.11.2009 г., стр. 1.

      (2)  Директива 2008/127/ЕО на Комисията от 18 декември 2008 г. за изменение на Директива 91/414/ЕИО на Съвета с цел включване на няколко активни вещества (ОВ L 344, 20.12.2008 г., стр. 89).

      (3)  Директива 91/414/ЕО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент (ЕО) № 2229/2004 на Комисията от 3 декември 2004 г. относно определяне на допълнителни подробни правила за изпълнение на четвъртия етап на работната програма, посочена в член 8, параграф 2 от Директива 91/414/ЕИО на Съвета (ОВ L 379, 24.12.2004 г., стр. 13).

      (5)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (6)  Европейски орган за безопасност на храните. Заключение във връзка с партньорската проверка на оценката на риска от употребата на активното вещество феромони на люспокрили в прави вериги. EFSA Journal (Бюлетин на ЕОБХ), 2014; 12(1):3524. 537 стр. doi:10.2903/j.efsa.2014.3524. Достъпен на следния интернет адрес: www.efsa.europa.eu/efsajournal.

      ПРИЛОЖЕНИЕ
      В част А от приложението към Регламент за изпълнение (ЕС) № 540/2011 ред 255 относно активното вещество феромони на люспокрили в прави вериги се заменя със следното:

                     Номер

                     Популярно наименование, идентификационни номера

                     Наименование по IUPAC

                     Чистота

                     Дата на одобрението

                     Изтичане на срока на одобрението

                     Специфични разпоредби

                     „255

                     Феромони на люспокрили в прави вериги

                     Доклад за преразглеждане (SANCO/2633/2008).

                     Доклад за преразглеждане (SANCO/2633/2008).

                     1 септември 2009 г.

                     31 август 2019 г.

                     ЧАСТ A
                     Може да бъде разрешена единствено употребата като примамки.
                     ЧАСТ Б
                     За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на феромони на люспокрили в прави вериги (SANCO/2633/2008), и по-специално допълнения I и II към него, в окончателния му вид, изготвен от Постоянния комитет по растенията, животните, храните и фуражите.
                     Когато е целесъобразно, условията за употреба включват подходящи мерки за ограничаване на риска.
                     Нотификаторът предоставя потвърждаваща информация за:

                                 1)

                                 генотоксичния профил на съединенията на алдехидната група;

                                 2)

                                 експозицията на хората и околната среда, произтичаща от различните начини на прилагане на феромоните на люспокрили в прави вериги като продукт за растителна защита в сравнение с естествените фонови нива на тези феромони.

                           Заявителят предоставя на Комисията, държавите членки и Органа съответната информация по точка 1 до 31 декември 2015 г. и по точка 2 до 31 декември 2016 г.“